Preke Hosea 6:2
Lofpsalm 89: 3.
Skrifberyming 33: 2.
Skriflesing: Hosea 6
Teks: Hosea 6:2
Hy sal ons ná twee dae lewend maak, op die derde dag ons laat opstaan, sodat ons voor sy aangesig kan lewe (Hy sal ons na twee dae 'n nuwe lewe laat begin. Hy sal ons op die derde dag weer krag gee sodat ons in sy teenwoordigheid kan leef).
Ons weet almal dat hierdie woorde van Hosea na Jesus Christus se dood en opstanding verwys. Tog is hier iets vreemds en treffends in Hosea se woorde:
Hy profeteer nie dat dit die Messias is wat sal opstaan uit die dood en 'n nuwe lewe in God se teenwoordigheid sal hê nie.
Hy sê dat die Here ons sal laat sterwe en op die derde dag 'n nuwe lewe in die Here se teenwoordigheid sal laat begin.
Die Here laat sy profeet hier profeteer wat die effek van die Messias se versoening vir ons sal wees.
Ons sal opstaan in 'n nuwe lewe.
Dit is presies die boodskap wat die Here in die Nuwe Testament ook vir ons gee.
Die Here laat vir die kerk in Kolosse skrywe (3:3) dat hulle gesterwe het, en hulle lewe saam met Christus in God verborge is.
Want julle het gesterwe, en julle lewe is saam met Christus verborge in God. (Kolossense 3:3 AFR1953)
In die Ou Testament was daar baie mense wat gedink het dat 'n mens vir ewig dood is wanneer jy die dag sterf.
Job het ook so gedink. Hy het gesê dat die see al lankal opgedroog sal wees en dat die hemel al verbygegaan sal wees, dan sal ons nog steeds daar lê sonder dat iemand ons wakkergemaak het (Job 14).
Maar dadelik nadat hy dit gesê het, laat die Heilige Gees die vraag by hom ontstaan: "As 'n mens sterf, sal hy weer lewe?" Hy besef dan dat daar verseker 'n nuwe lewe anderkant hierdie lewe wag, want hy skep moed en sê dat hy al die dae van sy swaarkry sou kon wag tot daar vir hom nuwe lewe kom (Job 14:14).
Ons kry dieselfde gedagte by die skrywer van Psalm 119 (v. 25) waar hy sing dat hy in doodsgevaar verkeer.
· Wat belangrik is, is dat hy dan bid dat die Here vir hom nuwe lewe moet gee soos die Here in sy Woord beloof het.
· Die nuwe lewe is 'n lewe waar daar geen gevaar meer is nie, en waar hy God se ewige vrede kan ervaar. Dit is duidelik 'n toespeling op die hiernamaals.
Al hierdie profesië in die Ou Testament het na die verlossing deur die Here Jesus aan die kruis verwys.
Toe die Here Jesus aan die kruis gesterf het, was sy dood vir elkeen wat in Hom as Verlosser sou glo.
Toe Hy uit die dood opgestaan het, het al die verlostes saam met Hom uit die dood opgestaan en oorgegaan in 'n ewige lewe.
Hierdie boodskap was deel van die kern van die prediking aan al die eerste gemeentes. Die Here het presies dieselfde vir die gemeente in Rome laat weet:
Ons het saam met Christus gesterwe; daarom glo ons dat ons ook saam met Hom sal lewe (Romeine 6:8).
Die Bybel leer ons pertinent en reguit dat ons doop ook hierdie saak leer.
Deur die doop is ons immers saam met Hom in sy dood begrawe, sodat, soos Christus deur die wonderbaarlike magsdaad van die Vader uit die dood opgewek is, ons ook so 'n nuwe lewe kan lei (Romeine 6:4).
Hierdie dood wat ons saam met Jesus Christus gesterf het, is baie meer as net die liggaamlike dood. Dit is ook ons sondige natuur wat saam met Christus gekruisig is. Die presiese woorde wat in die Bybel gebruik word, is dat ons tog weet dat die sondige mens wat ons was, saam met Christus gekruisig is, sodat ons sondige bestaan beëindig kon word. Ons is dus nie langer slawe van die sonde nie (Romeine 6:6).
Die kruisdood en die opstanding van die Here Jesus het ons posisie voor die Here heeltemal verander.
Hosea het geprofeteer dat dit ons toegang sou gee tot 'n nuwe lewe in God se teenwoordigheid.
In die Nuwe Testament word hierdie nuwe lewe breër verklaar. In die Nuwe Testament verduidelik die Here aan ons dat ons deur die dood van Jesus Christus kinders van God is.
Omdat ons kinders is, is ons ook erfgename.
Ons is erfgename van God, erfgename saam met Christus.
Aangesien ons deel het aan sy lyding, sal ons ook deel hê aan sy heerlikheid (Romeine 8:17).
Deur sy groot liefde het Hy ons wat dood was as gevolg van ons oortredings, saam met Christus lewend gemaak. Uit genade is ons gered! (Efesiërs 2:5).
Dit is waarom die profeet Hosea gesê het dat dit ons is wat sterf en dat dit ons is wat uit die dood opstaan in 'n nuwe lewe in God se teenwoordigheid.
Kom sit aan die Nagmaaltafel van die Here aan, want dit is presies die boodskap wat Hy in hierdie sakrament aan u gee.
Hy was twee dae in die graf toe Hy God se oordeel vir ons gedra het.
Maar op die derde dag het Hy opgestaan, en ons saam met Hom laat opstaan, sodat ons nuut in God se teenwoordigheid kan lewe tot in ewigheid.
Terwyl ons aan die tafel sit, gee ons aan God, die Vader van ons Here Jesus Christus, alle lof en dank.
In sy groot ontferming het Hy ons die nuwe lewe geskenk deur die opstanding van Jesus Christus uit die dood.
Nou het ons lewende hoop dat ons tot in ewigheid in sy teenwoordigheid sal lewe (1 Petrus 1:3).
Kom sit aan met 'n eerlike gemoed.
Ons bely ons sondes wat ons doen en gedoen het.
Maar ons bely ook dat ons sondes deur Jesus Christus met God versoen is, omdat ons saam met Christus gekruisig is, sodat ons vir God kan lewe (Galasiërs 2:19).
Daarna staan ons van die tafel af op met die vaste voorneme om te strewe na die dinge daarbo waar Christus is, waar Hy aan die regterhand van God sit, aangesien ons saam met Christus uit die dood opgewek is(Kolossense 3:1).
Daarom moet ons elke dag 'n bekeringslewe lei, en moet ons in 'n skerp en lewende verhouding met die Heilige Gees lewe.
Ons besef die betekenis daarvan dat ons saam met Christus gesterf het.
Ons is dus dood vir die wettiese godsdienstige reëls van hierdie wêreld.
Daarom lewe ons nie meer asof ons aan hierdie wêreld behoort nie (Kolossense 2:20).
Daarom moet ons al die sondes wat in ons lewe, soos verwaandheid en traagheid en wat alles ons verkeerd doen, beveg en uit ons lewe uitskakel.
Ons stap hier weg en ons onthou dat ons dood was omdat ons gesondig het en omdat ons sondige natuur nog nie weggeneem was nie.
God het ons egter saam met Christus lewend gemaak deurdat Hy ons al ons sondes vergewe het (Kolossense 2:13).
Psalm 33: 2, 11.
Formulier (p. 610).
Af tafel toe: Psalm 71: 1, 2.
Tydens Nagmaal: Psalm 116, Psalm 118
Slotpsalm 103: 3.
Dr. M.J. du Plessis.
Gereformeerde Kerk Bellville.
Datum: 17 November 2002.